לך (סיסמה)

לֵך היא סיסמה ויראלית שנוצרה במאי 2019 וצברה פופולריות כחלק מהמחאה נגד בנימין נתניהו. את הסיסמה הגה הסופר ואיש הפרסום רוני דונביץ', והיא בגופן שעיצב גדעון שגיא בשנת 1977, המשמש גם בלוגו מפלגת הליכוד. דונביץ', קופירייטר במקצועו וסופר של ספרות פופולרית, שימש בתקופת המחאה נגד נתניהו האחראי על המיתוג של ארגון המחאה "אין מצב". דונביץ' הסביר בריאיון באתר "הארץ" שעל אף הבחירה באות ל' שמשמשת בלוגו הליכוד, "זה לא 'לכו' ולא נגד הליכוד. זה רק נגד נתניהו". תחילה שקל את הסיסמה "באמא שלך לֵך", אך שינה אותה לגרסה מינימליסטית יותר. היו שטענו שההשראה לסיסמה מקורה בסיסמה הערבית אִרחַל (إرحل), שכיכבה בהפגנות המהפכה במצרים ומשמעותה דומה, טענה שדונביץ' הכחיש. לפני ששימשה במחאה נגד נתניהו, שימשה הסיסמה "לך" בהפגנות המחאה מול ביתו של היועץ המשפטי לממשלה, אביחי מנדלבליט. כסיסמה נגד נתניהו, התקבלה זו על ידי זרמים שונים בתנועת המחאה, וצברה תאוצה על שלטי מחאה, כמסגרת לתמונה בפרופיל בפייסבוק, על סטיקרים ועל פריטי לבוש שונים בהם נעשה שימוש במחאה. היא נכתבה גם במקומות שונים במרחב הציבורי, למשל בשדרות רוטשילד, בדרך השלום ובנהלל. במועד הקראת פרשת "לך לך" פורסם סרטון בו מופיעים מאות פעילי מחאה ביישובים שונים ברחבי הארץ מצולמים מהאוויר כשהם יוצרים את המילה "לך". את הלוגו של הליכוד ממנו נלקחה האות ל' עיצב המעצב הגרפי גדעון שגיא בשנת 1977. בלוגו המקורי האות ל' צוירה כדגל מתנפנף, ובשנות ה-80 שינה הפרסומאי ראובן אדלר את הלוגו ומילא את האות בצבע, והביא את הלוגו לגרסתו הנוכחית. ב-2 ביוני 2021, בתום המנדט שקיבל יאיר לפיד להרכבת הממשלה, ועם הודעתו לנשיא המדינה ראובן ריבלין שעלה בידו להרכיב ממשלה, פרסם דונביץ' פוסטר המשך לזה של הסיסמה המקורית, ובו המילה "הלך". בעקבות תפוצת הסיסמה, החלו ברשת לעלות פוסטים בתגובה על ידי אנשי ימין עם הסיסמה "לכו אתם". בנו של ראש הממשלה, אבנר נתניהו, הגיב לסיסמה זו וכתב בפוסט בפייסבוק: "ביום האחרון אני רואה בפיד שלי המון 'לך' שחור שמוצמדים לתמונת הפרופיל... המילה הזאת 'לך', לא תורמת בכלל לתחושת האחדות. מבטאת זלזול בכללי המשחק הדמוקרטיים. למחות ולא להסכים זה בסדר גמור והכרחי בדמוקרטיה, אבל יש דרך להחליף שלטון בדמוקרטיה וקוראים לה קלפי". מעצב הלוגו של הליכוד, גדעון שגיא, הגיב לשימוש שנעשה בעיצובו בסיסמה זו, ואמר כי "אני מזדהה עם המילה 'לֵך' וזה בסדר. אם זו התרומה שלי, אשמח שזה יעזור. בדרך כלל כמעצב אני לא שמח שמשתמשים בעיצוב שלי שהפך לאייקון, לכל מיני דברים אחרים. לאורך השנים ראיתי כל מיני שימושים שלא אהבתי. אבל כשראיתי את המהלך הזה, אמרתי, 'וואלה, סוף־סוף השתמשו בלמ"ד בצורה נכונה, בלי עיוותים'". מדיה וקבצים בנושא לך בוויקישיתוף נעמה ריבה, כך נוצרה והפכה לוויראלית הסיסמה "לֵך.", באתר הארץ, 6 באוקטובר 2020 "לאן ללכת?": הרשת מגיבה למחאת "לך" בפייסבוק, באתר "סרוגים", 5 באוקטובר 2020 מיכל אהרוני, "לכו אתם": הם באמת הולכים, באתר ישראל היום, 8 באוקטובר 2020 והפעם: "לך" מול "לכו אתם": מהן טענות הצדדים בסוגיית המחאה בבלפור?, הקונגרס הישראלי, 19 בדצמבר 2020 יפה חיים, מחאת לֵךְ בפייסבוק - מי יצר את סלוגן המחאה, ומה חשב עליו יאיר נתניהו?, באתר Spot it, ‏6 באוקטובר 2020 נעמה ריבה, כך נוצרה והפכה לוויראלית הסיסמה "לֵך.", באתר הארץ, 6 באוקטובר 2020 רני רדזלי, גדעון שגיא: איך בתוך שחור ולבן נמצאים כל הצבעים וכל האפשרויות, באתר פורטפוליו, 5 במרץ 2020 אליאור לוי, לֵך: הסלוגן ממצרים שמזכיר את סיסמת המחאה נגד נתניהו, באתר ynet, 4 באוקטובר 2020 יאיר פלטי, פרשת לך לך - ביבי לך כבר, באתר YouTube, ‏30/10/20 רוני דנוביץ', לאור הבקשות, הנה., באתר פייסבוק, ‏2 ביוני 2021 אברהם בלוך, ‏אבנר נתניהו: "יש דרך להחליף שלטון, בקלפי", באתר "סרוגים", 5 באוקטובר 2020 מעריב אונליין, ‏מחאת "לך" בפייסבוק: אבנר נתניהו סוגר חשבון עם המוחים, באתר מעריב אונליין, 5 באוקטובר 2020